WIIK ครึ่งปีแรกกวาดกำไร 33.07 ลบ. โตก้าวกระโดดกว่า 500%
WIIK ประกาศกำไร Q2/58 20.16 ลบ. โต 11.32% จากปีก่อน ขณะที่ช่วง 6 เดือนแรกมีกำไร 33.07 ลบ. โตแบบก้าวกระโดด 509% จาก 6 เดือนแรกของปี 57 ที่มีกำไร 5.43 ลบ. สวนทางภาพรวมเศรษฐกิจไทยที่ชะลอตัว
13 ส.ค. 2558

นายวิบูลย์ แสงวิทยานนท์ ประธานเจ้าหน้าที่บริหาร บริษัทวิค แอนด์ ฮุคลันด์ จำกัด (มหาชน) หรือ WIIK เปิดเผยว่า ผลประกอบการของบริษัทไตรมาส 2 ปี 2558 มีผลกำไรสุทธิจำนวน 20.16 ล้านบาท เติบโต 11.32% จากไตรมาส 2 ปี 2557 ที่มีผลกำไรสุทธิ 18.11 ล้านบาท ขณะที่ช่วง 6 เดือนแรกปี 2558 มีผลกำไรสุทธิ 33.07 ล้านบาท เติบโตแบบก้าวกระโดด 509% จากช่วง 6 เดือนแรกของปี 2557 ที่มีกำไร 5.43 ล้านบาท สวนทางกับภาพรวมของเศรษฐกิจของไทยที่ชะลอตัว
ทั้งนี้เป็นการทำกำไรสุทธิต่อเนื่องจากไตรมาส 1 ปี 2558 ที่เริ่มพลิกกลับมามีกำไรจากปี 2557 ที่มีผลขาดทุนจำนวน 6.27 ล้านบาท เนื่องจากได้รับผลบวกจากแผนการปรับโครงสร้างบริษัทซึ่งมีกลุ่มผู้ถือหุ้นใหญ่ที่เข้ามาถือหุ้นใหม่คือ กลุ่มของนางสุมาลี อ่องจริต ที่เข้ามาถือหุ้นเมื่อวันที่ 24 กุมภาพันธ์ 2558 ถึงปัจจุบันได้เข้ามาร่วมทำแผนร่วมกับกลุ่มผู้บริหารของบริษัทเพื่อปรับเปลี่ยนกลยุทธ์การดำเนินธุรกิจ และโครงสร้างธุรกิจของบริษัท
นอกจากนี้ 6 เดือนหลังบริษัทกำลังจะส่งมอบท่อขนาดใหญ่และใช้เทคโนโลยีขั้นสูงให้กับโครงการเหมืองแร่ในต่างประเทศ และคาดว่าจะได้รับงานผลิตติดตั้งท่อใต้ทะเลยาวมากกว่า 20 กม. รวมทั้งร่วมกันพันธมิตร Uponor ซึ่งเป็นผู้เชี่ยวชาญด้านการออกแบบและควบคุมงานในการวางท่อลอดใต้ทะเลระดับโลก ซึ่งมีความมั่นใจว่าจะเป็นโครงการที่สามารถสร้างผลตอบแทนและรายได้ให้กับบริษัทได้ในระดับที่ดี รวมถึงบริษัทยังหาโอกาสการลงทุนในโครงการใหม่ๆอย่างต่อเนื่องเพื่อสร้างความเติบโตให้กับกำไรและรายได้ของบริษัท